Immuna a naaramid ti Nasantuan a Misa iti Cabugao Catholic Church a nagatendaran dagiti Opisiales ti Barangay sa naaramid ti seremonia ti panagsapata iti Munisipio.
Kalpasan a binsaen ni SB Secretary Maxfel S. Suboc iti punganay ti pakabuklan ti “Barangay”, nag-Welcome Remarks ni Vice Mayor Deogracias Jose H. Savellano. Bininsana ti pateg ti panagkaykaysa a mayataday iti “One Cabugao” a panggep dagiti agdama a lideres para iti naprogreso nga umili ti Cabugao.
Nagsaganad met a nangipaay ti Mensahe da SP Member Constante Oandasan ken ni SP Member Edgar Yabes. Anag dagiti mensaheda iti pannakaited ti talek dagiti kalugaran dagiti agsapata kadakuada ket isublida met babaen iti napudno a panagserbida.
Naisaruno ti panagsapata dagiti 33 a naelektaran a Punong Barangay ken naisublat met dagiti 231 a naelektaran a Barangay Kagawad babaen iti panamagsapata kadakuada ni Mayor Edgardo S. Cobangbang, Jr.
Simmaruno ti panangipaayna ti Mensahe ni Mayor Ediboy. Kimmablaaw ken nagyaman iti amin a naitallaong a kangrunaan dagiti naelektaran a Barangay Officials ta makipagtrabahoda iti Munisipio iti pannakaipaay kadagiti serbisio kadagiti umili nangruna iti barangay.
Inimatangan pay ti kaaduan iti panangiyallawat ti Association of Barangay Captains/Councils ti donasionda a pangtulong kadagiti naapektaran ti “Typhoon Yolanda” babaen iti panangawat ni Mr. Bryan Realgo, pannakabagi ti ABS-CBN Ilocos a natudingan a pakaitalkan dagiti maur-or a tulong para kadagiti nabiktima ti kalamidad.
Kalpasan ti programa ket naaramid ti Pictorials dagiti Opisiales ti Barangay ken dagiti Opisiales ti LGU-Cabugao. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn